نظارہ (رینالڈس ناول)

**نظارہ** (اصل عنوان: ایلن پرسی) جارج ڈبلیو ایم رینالڈس کا سنہ 1856ء میں شائع شدہ ناول ہے جس کا اس عنوان سے اردو ترجمہ ریاض خیرآبادی نے 1308ھ (مطابق 1890ء) میں کیا۔ اس میں انگریز حکمراں طبقہ کی عیاشی کی تصویر کھینچنے کی کوشش کی گئی ہے اور ساتھ ساتھ اداکار طبقہ اور اوسط درجہ کے طبقہ کی مستورات کی عصمت فروشی کے لیے بیچارگی کی نمایاں تصویر کھینچی گئی ہے۔ رینالڈس کا ناول ایلن پرسی اصلاً 1854ء سے 1855ء تک قسط وار طبع ہوا اور بعد میں 1856ء میں دو جلدوں میں چھپا۔

## کردار
* مس ایلن
* جولیٹ
* لیڈی للّا
* ملیشیا
* ہنری
* ایڈون سن کلر
* لارڈ فیڈرک
* کرنیل بیلویو
* مسٹر کرفٹ
* مسٹر پارکس
### ایلن
ایلن پرسی ناول کی ایک مرکزی کردار ہے۔ وہ ایک غریب، ہونہار اور حسین لڑکی ہے جسے اپنے باپ (مسٹر کرفٹ) کے بارے میں کچھ معلوم نہیں تھا۔ اس کی پرورش اس کے نانا کے گھر میں ہوئی۔ مالی پریشانیوں کے باعث وہ تھیٹر کی ملازمت کی طرف راغب ہوئی۔ اس کے تھیٹر کا نام مس ٹریفررڈ تھا۔ یہ واقعہ 1840ء کا دکھایا گیا ہے۔ تھیٹر کی زندگی میں اسے بڑی کامیابیاں حاصل ہوئیں۔ اس نے شیکسپیئر کے کئی ڈراموں میں اہم کردار نہایت خوبی سے ادا کیے۔ لیکن اس کے دل کو سکون نہ تھا کیونکہ سن کلر نامی ایک شیطان صفت شخص ہمیشہ اس کے پیچھے پڑا رہتا اور اسے پھنسانے کے لیے سازش پر سازش کرتا مگر ناکام رہتا۔ ہنری اس کا پھوپھی زاد بھائی ہے۔ ہنری کو ایلن سے لگاؤ ہے اور ایلن بھی ہنری سے محبت کرتی ہے۔ آخرکار ہنری اور ایلن دونوں اپنی محبت میں کامیاب ہو جاتے ہیں۔
### جولیٹ
ایلن کی سہیلی ہے۔ وہ تھیٹر کی ایک کامیاب اداکارہ کی زندگی گزار رہی ہے۔ اس کا تھیٹر کا نام میڈم ڈبلرٹ ہے اور اس کو ریا کار لارڈ فیڈرک نے پھانس رکھا ہے۔ جعلی شادی کرتا ہے۔ جولیٹ کے حمل رہ جاتا ہے۔ فیڈرک اس کو بیوی کی طرح قبول کرنے سے انکار کر دیتا ہے اور اس کو تنخواہ دار معشوقہ کی طرح رکھنا چاہتا ہے۔ آخر تک اس کی زندگی مصائب سے بھری رہی۔
### لیڈی للّا
ایک مالدار لیڈی ہے جو سن کلر کے ماموں کی بیوی ہے۔ شاید اس کے شوہر کی موت سفید پھول میں زہر رکھ کر کسی چیز کو سنگھا کر ہوئی ہے۔ اس کا جنسی تعلق سن کلر سے ہے۔ سفید پھول کا راز دونوں کے لیے ایک ڈر کا باعث ہے۔ اس کا شوہر جائداد کے بارے میں کسی قسم کی وصیت نہیں کرتا ہے اور مر جاتا ہے۔ اور جائداد جھگڑے کا باعث بنی ہوئی ہے۔ یہ ایک لیڈی وِلن ہے جو ناول کے رنگ کو کہیں کہیں بہت گہرا کر دیتی ہے۔
### ملیشیا
ایک غریب لڑکی ہے جو مالی پریشانیوں کی وجہ سے ایکٹرس (ادکارہ) ہو گئی ہے۔ اس کو کرنیل بیلویو نے پھانس رکھا ہے۔ آخر میں کرنیل اُس کے ساتھ غداری کرتا ہے۔ اور وہ بغیر دوا وغیرہ کے مر جاتی ہے۔ اور وہ بغیر دوا وغیرہ کے مر جاتی ہے۔ اُس کی زندگی ایکٹرس کی زندگی کا ایک صحیح نقشہ ہے۔
### ایڈون سر کلر
سن کلر ناول کا ہیرو ہے اور وِلن بھی۔ یہ مستقل مس ایلن کے پیچھے لگا ہے اور پھنسانے کی سازش کرتا ہے۔ اس کا جنسی تعلق اس کی ممانی للّا سے ہے اور جائداد کی خاطر اپنے ماموں کی موت کے یہ دونوں ذمہ دار ہیں۔ سفید پھول کا راز اس کی دماغی پریشانی کا باعث ہے۔ آدمی بہت سوشل اور جہاں دیدہ ہے۔ سن کلر نے سب سے پہلے کرنیل بیلویو کے یہاں دھوکے سے قابو پانے کی کوشش کی۔ پھر جانوروں کے سرکس میں جب ایلن بیہوش ہو جاتی ہے تو اپنے گھر اٹھا لے جاتا ہے لیکن ایلن کسی طرح اپنے کو بچا لیتی ہے۔ غرض کہ اُس نے ایلن کو پھنسانے کی ہر امکانی کوشش کی کیونکہ اس کے دل میں شر تھا اس لیے کامیابی نہیں ہوئی۔

### لارڈ فیڈرک
یہ ایک لارڈ خاندان کا بگڑا عیاش رئیس ہے۔ اُس نے جولیٹ کو بناوٹی محبت میں پھانس رکھا ہے۔ مسٹر کرفٹ جو اس کے والد کے دوست تھے ان کو سازش میں گرفتار کر کے جعلی شادی جولیٹ سے کرتا ہے۔ جولیٹ کے حمل رہ جانے پر اس کو بیوی بنانے سے انکار کر دیتا ہے اور تنخواہ دار معشوقہ کی طرح رکھنا چاہتا ہے۔ جولیٹ جب شادی کا سرٹیفکٹ چاہتی ہے تو کرفٹ کو خط لکھ کر جعلی سرٹیفکٹ بھی دلوا دیتا ہے۔ اس کے کردار سے انگریز اُمرا کی عیاشی کی تصویر کھینچی گئی ہے۔
### مسٹر کرفٹ
یہ ایلن کا باپ ہے جو قانون کی زد سے بچنے کے لیے اپنے کو روپوش کیے مارا مارا پھرتا ہے۔ آخر میں یہ حقیقت ایلن پر فاش ہو جاتی ہے۔ یہ فیڈرک کے والد کا دوست بھی ہے اور لارڈ فیڈرک نے اس کو اپنی سازشوں میں پھنسا رکھا ہے۔ یہ جعلی پادری کا کام کرتا ہے اور جولیٹ اور فیڈرک کی شادی کرواتا ہے۔ جعلی شادی کا سرٹیفکٹ بھی جولیٹ کو مانگنے پر بھیجتا ہے۔ یہ پریشاں حال ہے۔ اس کی صورت ڈراؤنی ہے۔ ایلن کے نانا کی موت کے پہلے جب یہ کھڑکی پر باہر آتا ہے تو ایلن ڈر جاتی ہے۔

### کرنیل بیلویو
یہ اوسط طبقہ کا آدمی ہے اور سن کلر کا دوست ہے۔ سن کلر کی ہر سازش میں شریک رہتا ہے۔ ملیشیا کو پھنسا کر دغا بازی کرتا ہے اور اس غریب کی موت کا یہی باعث ہے۔
### ہنری
ایلن کا پھوپھی زاد بھائی ہے۔ ایلن سے محبت کرتا ہے لیکن اس کو کسب روزگار کی وجہ سے ایلن سے دور رہنا پڑتا ہے۔ آخر میں ایلن ہنری کے پاس چلی جاتی ہے۔ اس ناول میں ہنری کا کردار بہت معمولی دکھایا گیا ہے اور صرف چند صفحات میں اس کا ذکر ہے۔

### پارکس
ایلن کی خادمہ کا لڑکا جو خادمہ کی سازش سے ایلن کی دولت کو ہتھیا لیتا ہے۔ ایلن کو سن کلر سے پھنسوانے کی ہر سازش میں اس کا ہاتھ رہتا ہے۔

## پلاٹ
مس ایلن اپنے نانا کے ساتھ رہتی ہے۔ ایلن کے نانا کا انتقال ہو جاتا ہے اور ایلن اپنی خادمہ کے ساتھ شہر چلی آتی ہے، کچھ دن تعلیم حاصل کرتی ہے۔ پھر پریشانیوں کی وجہ سے تعلیم چھوڑ دیتی ہے اور روزگار کی کوشش کرتی ہے۔ وہاں پر جولیٹ (ایک تھیٹر کی ایکٹرس) سے ملاقات ہوتی ہے جو اس کو تھیٹر کی زندگی کی طرف راغب کرتی ہے۔ اس کے پہلے کرنیل بیلویو کے مکان میں، جہاں یہ خادمہ اور اس کے بیٹے پارکس کی سازش کی وجہ سے پہنچ گئی تھی، ایڈون سن کلر سے ایلن کی ملاقات ہو جاتی ہے۔ سن کلر ایک شیطان آدمی تھا۔ اُس نے ایلن کو پھنسانے کے لیے بہت سے جال بچھائے اور بناوٹی شادی کی خواہش بھی ایلن سے کی، لیکن ایلن نے انکار کر دیا۔ سن کلر کا ماموں مر چکا تھا۔ شاید اس کو سفید پھول میں کوئی نشہ آور دوائی سونگھا کر مار ڈالا گیا تھا، اس لیے سن کلر اور لیڈی للا دونوں کی جان سفید پھول کے راز سے نکلتی تھی۔

مس ایلن کو جولیٹ نے تھیٹر کی زندگی کی طرف کھینچنے کی کوشش کی اور وہ ایک کامیاب ایکٹرس ثابت ہوئی۔ عوام میں اس کی بہت مقبولیت بڑھ گئی۔ اس نے مرچنٹ آف وینس (Merchant of Venice) کے ڈراما میں پورشیا کا کردار کیا۔ رومیو اینڈ جولیٹ کے ڈرامے میں جولیٹ کا کامیاب پارٹ لیا۔ حالانکہ ایلن کو تھیٹر کی زندگی سے نفرت تھی، وہ ملیشیا کی زندگی کا انجام دیکھ چکی تھی۔ ملیشیا مالی اسباب کی وجہ سے ایکٹرس کی زندگی گزار رہی تھی۔ کرنیل بیلویو نے اُس کو پھنسا رکھا تھا۔ کرنیل نے اس کے ساتھ دغا بازی کی اور ملیشیا غیر دوا دارو کے بیمار ہو کر مر گئی۔ ملیشیا کی زندگی کا نقشہ ایک اصل ایکٹرس کی زندگی کا نقشہ ہے۔

لارڈ فیڈرک ایک رئیس خاندان کا شخص ہے جس کے پاس کافی ملکیت ہے۔ اُس سے جولیٹ کی جعلی شادی مسٹر کرفٹ کے ذریعہ ہوتی ہے۔ لارڈ فیڈرک کی سازش سے یہ جعل کرنے کے لیے مجبور کیے گئے تھے۔ اور ایلن کو بھی یہ بعد میں پتہ چلتا ہے کہ مسٹر کرفٹ اُس کے باپ ہیں۔ جولیٹ حاملہ ہو جاتی ہے اور لارڈ فیڈرک اُس کو اپنی بیوی قبول کرنے سے انکار کر دیتا ہے۔ جولیٹ شادی کے سرٹیفکیٹ کے لیے کوشش کرتی ہے لیکن لارڈ فیڈرک پہلے ہی مسٹر کرفٹ کو لکھ دیتا ہے اور جولیٹ کو جعلی سرٹیفکیٹ دے دیا جاتا ہے۔ لارڈ فیڈرک جولیٹ کو صرف تنخواہ دار معشوقہ کی طرح رکھنے پر راضی تھا۔ بعد ازاں لارڈ فیڈرک ایک مالدار اچھے خاندان کی عورت لیڈی ارین سے شادی کرنا چاہتا ہے۔ سوانگ کا ناچ منعقد ہوتا ہے، ایلن بھی اس تقریب میں حصہ لیتی ہے۔ سفید پھول کے نمایاں کرنے پر سن کلر اور لیڈی للا کی چیخ نکل جاتی ہے ایلن لیڈی ارین سے مل کر سب راز بیان کر دیتی ہے اور لارڈ فیڈرک کی شادی لیڈی ارین سے نہیں ہو پاتی۔ ایک اور موقع پر ایلن لیڈی میکبتھ کا ایسا پارٹ کرتی ہے۔ لیڈی للا اپنی عیاری کو سمجھ جاتی ہے اور بے ہوش ہو کر گر جاتی ہے۔

ہنری (جو ایلن کا پھوپھی زاد بھائی تھا) پہلے ہی سے ایلن سے محبت کرتا تھا اور ایلن بھی اس سے۔ سن کلر باغ میں آ جاتا ہے جہاں مسٹر کرفٹ اور اُس کی بیٹی ایلن سے ملاقات ہوتی ہے۔ وہ اُن کو گرفتار کرنے کی دھمکی دیتا ہے لیکن سفید پھول کے راز سے سن کلر بھاگ جاتا ہے۔ آخر میں جولیٹ اپنی بچی کے ساتھ چلی جاتی ہے اور ایلن تھیٹر کی نوکری چھوڑ دیتی ہے اور ہنری کے پاس چلی جاتی ہے۔

## حوالہ جات

زمرہ:جارج ڈبلیو ایم رینالڈس کے ناول
زمرہ:معاشرتی ناول
زمرہ:1856ء کے برطانوی ناول